SOUTHEND-ON-SEA | BILTONG & POT- ROAST
May 10, 2016 by Biltong & Pot-roast
Southend-on-Sea, of sommer kortweg, Southend, is een van die groter dorpe in ons omgewing en die mees oostelike groot dorp aan die noordelike oewer van die Teemsrivier voordat die Noordsee begin. Tussen ons dorpie – Benfleet – en Southend is daar vier aaneengeskakelde dorpies – Hadleigh, Leigh-on-Sea, Chalkwell en Westcliff – so 12 kilometer soos die kraai vlieg of 19 kilometer seelangs. Ons praat van “seelangs”, maar strenggesproke is dit die yslike riviermonding. Die windjie stoot hier al seegeure in die Teems se mond op en omdat dit ‘n getyrivier is, bring hoogwater heelwat seelewe (selfs dolfyne) met die soutwater diep land in. Southend is dan ook ‘n kusdorp en gewild onder vakansiegangers – slegs sowat 65 kilometer oos van Londen-sentraal af. Moet egter nie Jeffreysbaai se branders en strande verwag nie.
Die statige Palace Hotel op Southend se seefront. Koninklikes het al hier oornag – lank gelede.
In 1830 is die wêreld se langste ontspanningspier in Southend gebou – ‘n 2.14 kilometer lange looppad die see in. Oor die jare heen het die pier al deurgeloop onder rampe soos groot skepe wat daarin vasgery het en twee groot brande. In 1995 is ‘n vermaaklikheidsarkade aan die landkant van die pier deur brand in puin gelê en in 2005 het vuur groot skade aan restourante en winkels op die ander punt, diep die see in, aangerig. ‘n Smalspoortreintjie is beskikbaar om mense wat nie kans sien vir die stappie nie en goedere te vervoer.
Southend-on-Sea se historiese 2.16 km-lange pier met die pretpark in die voorgrond.
Die moderne restourant en ander winkeltjies.
Die einde van die pier – teen die son in.
Wonder wat dink die kraaie as hulle so oor die laagwatersee staar.
Lamp uit die Victoriaanse era het vroeër met gas gewerk.
Die klein knoetsie op die rantjie (reg bokant die man op links se skouer) is Benfleet se watertoring.
Baie Sondagmiddae gaan loop ons daar – en koop ‘n lekker draairoomys by die restourant op die punt.
This entry was posted in Monochroom Reenboog and tagged Afrikaans, André Fourie, Engeland, Essex, MONOCHROOM REENBOOG, Pier, South African, Southend, Teems, Travel. Bookmark the permalink.
‘N SPOOKSTORIE? WIE SAL WEET →
4 thoughts on “SOUTHEND-ON-SEA”
HesterLeyNel says:	 May 10, 2016 at 11:20 am
Dit lyk so lekker (en so SKOON wou ek bygevoeg het). Ek sou nie omgee vir ‘n daaglikse wandeling daar nie.
Biltong & Pot-roast says:	 May 10, 2016 at 1:28 pm
Die mense kan ook maar lekker mors, maar dit word darem daagliks skoongemaak. Dit is nogal iets wat my opgeval het toe ons hier aangekom het – mense loop graag. Ou mense, jong mense, mense met honde. Ons het vir meer as ‘n jaar nie eers ‘n kar gehad nie. Dankie vir die saamloop.
kutukamus says:	 May 10, 2016 at 6:04 pm
Seems like a good place to have a nice walk 🙂
Biltong & Pot-roast says:	 May 10, 2016 at 6:16 pm
It is indeed, Kutukamus. I’m a South African living in the UK and this pier is in one of our neighbouring towns. Thank you for strolling along with me.